Lulu Glasgowban nőtt fel. Már tizenöt évesen ismertté vált a "Shout" című dal feldolgozásával. 1966-ban Lengyelországban koncertezett, ezzel ő lett az első brit női előadóművész, aki élőben lépett fel a vasfüggöny mögött. 1967-ben debütált színésznőként a "To Sir, With Love" című filmben. Azonos címmel énekelte a film főcímdalát, amely öt héten át volt listavezető az amerikai Billboard Hot 100 hivatalos slágerlistán.1969-ben ő képviselte az Egyesült Királyságot az Eurovíziós Dalfesztiválon. A nemzeti döntőben hat dalt énekelt, melyek közül közönségszavazással választották ki a győztest. "Bet Ya", "March", "Are You Ready For Love?", "Boom Bang-a-Bang", "Come September" és "I Can't Go On Living Without You" című dalok voltak a jelöltek. Utóbbit Elton John és Bernie Taupin írta számára, és Lulu saját bevallása szerint ez volt a kedvence a hat dal közül. Végül azonban a "Boom Bang-a-Bang" című szerzemény végzett az első helyen, mely később a madridi dalfesztiválon a négy győztes egyike volt. A verseny után német, francia, spanyol és olasz nyelvű változatban is kiadta a dalt.